Den 42-årige kommunale leder Maja Torp er onsdag aften blevet valgt til ny folketingskandidat i Aalborg Østkredsen. Her afløser hun journalist og kommunikationskonsulent Kristian Andersen, 46, som selv har frasagt sig kandidaturet for at søge nye udfordringer. Maja Torp er uddannet cand.scient.adm. fra Aalborg Universitet og er i dag leder for  60 ansatte i Misbrugscentret, Aalborg Kommune. Socialpolitikken er også et af de områder, Maja Torp har tænkt sig at profilere sig på i fremtiden. -Jeg håber, at jeg kan tilføre nogle kompetencer og nogle nuancer til vores socialpolitiske profil. Ressourcer, indsatser og normeringer er ikke pr. automatik ensbetydende med kvalitet.  Vi skal have meget mere fokus på om indsatserne virker. Vi dokumenterer alt for ofte aktiviteter, men ikke om der er effekt at det, vi gør. Det skal vi ændre - for borgernes skyld, siger Maja Torp. Maja Torp bor i Gug og er mor til tre.

Opsummering:
Maja Torp afløser Kristian Andersen som folketingskandidat. Den kommunale leder fra Gug vil styrke Venstres sociale profil.